સુપ્રીમના ચુકાદા અગાઉ હાઈ એલર્ટ, ઘણા વિસ્તારોમાં શાળા-કોલેજ, ઓફિસ અને ઈન્ટરનેટ બંધ | નવગુજરાત સમય
સુપ્રીમના ચુકાદા અગાઉ હાઈ એલર્ટ, ઘણા વિસ્તારોમાં શાળા-કોલેજ, ઓફિસ અને ઈન્ટરનેટ બંધ
સુપ્રીમ કોર્ટ સવારે 10.30 કલાકે ચુકાદો આપશેઃ ગુજરાત સહિત દેશભરમાં હાઈ એલર્ટ
સુપ્રીમ કોર્ટે શનિવારે રામ જન્મ ભૂમિ બાબરી મસ્જિદ જમીન વિવાદ કેસમાં શનિવારે સવારે 10.30 કલાકે પોતાનો ચુકાદો જાહેર કરવાનો નિર્ણય લીધો છે. એપેકસ કોર્ટ દ્વારા શુક્રવારે રાત્રે આ અંગેની જાહેરાત કરવામાં આવી હતી. ચીફ જસ્ટિસ રંજન ગોગોઈની અધ્યક્ષતામાં બનેલી પાંચ જજોની ખંડપીઠે 16મી ઓક્ટોબરે 40 દિવસની મેરેથોન સુનાવણી બાદ આ અંગે ચુકાદો અનામત રાખ્યો હતો. જસ્ટિસ ગોગોઈ 17મીએ નિવૃત્ત થઈ રહ્યા છે તે પહેલાં તેઓ આ ચુકાદો જાહેર કરશે.
ખંડપીઠના અન્ય જજોમાં જસ્ટિસ એસએ બોબડે, ડીવાય ચંદ્રચુડ, અશોક ભૂષણ અને એસએ નાઝીરનો સમાવેશ થાય છે. ખંડપીઠ 2010માં અલ્હાબાદ હાઈકોર્ટે આપેલા ચુકાદા પર થયેલી અપીલ અંગે ચુકાદો આપવાની છે. અલ્હાબાદ હાઈકોર્ટે 2.77 એકર જમીનને એક સરખા ભાગે સુન્ની વકફ બોર્ડ, નિર્મોહી અખાડા અને રામલલ્લા વિરાજમાનમાં વહેંચી હતી.
દરમિયાન, શુક્રવારે ચીફ જસ્ટિસ ગોગોઈએ ઉત્તરપ્રદેશના ચીફ સેક્રેટરી અને ડીજીપી સાથે શુક્રવારે બેઠક યોજી હતી અને રામજન્મભૂમિ-બાબરી મસ્જિદ જમીન વિવાદનો ચુકાદો આવે તે પહેલાં રાજ્યમાં કાનૂન વ્યવસ્થા અંગે સમીક્ષા કરી હતી. ચીફ જસ્ટિસ ગોગોઈએ ચીફ સેક્રેટરી રાજેન્દ્ર કુમાર તિવારી અને ડીજીપી ઓમ પ્રકાશસિંહ સાથે પોતાની ઓફિસમાં વિસ્તૃત ચર્ચા કરી હતી.
બીજી તરફ, કેન્દ્ર સરકારે ટાઇટલ વિવાદ અંગે સુપ્રીમ કોર્ટના ચુકાદા અગાઉ તમામ રાજ્યોને એલર્ટ રહેવાની અને સંવેદનશીલ વિસ્તારોમાં જડબેસલાક સલામતી વ્યવસ્થા રાખવાની સૂચના આપી છે. ગુજરાત સહિત દેશનાં તમામ રાજ્યોમાં પોલીસ અને અન્ય સુરક્ષા દળોને સ્ટેન્ડ ટુના આદેશ આપી દેવાયા છે. અયોધ્યા સહિત યુપીમાં કલમ 144 લાગુ કરી દેવામાં આવી છે. ઉત્તર પ્રદેશ, કર્ણાટક, મધ્યપ્રદેશ સહિત કેટલાક રાજ્યોમાં તમામ સ્કૂલ અને કોલેજોમાં રજા જાહેર કરી દેવામાં આવી છે. અયોધ્યા સહિત તમામ જિલ્લામાં સુરક્ષાદળોને તૈનાત કરી દેવામાં આવ્યા છે. ગૃહ મંત્રાલયે અયોધ્યામાં અર્ધલશ્કરી દળોના આશરે ૪,૦૦૦ જવાનોને તૈનાત કરી દીધા છે. તમામ રાજ્યો અને કેન્દ્રશાસિત પ્રદેશોને એક સામાન્ય એડવાઇઝરી જારી કરાઇ છે.